Înaltpreasfințitul Părinte Arhiepiscop Ioachim este unul dintre ierarhii, teologii și oamenii de cultură bine-cunoscuți ai Bisericii Ortodoxe Române, căreia îi slujește cu deosebită jertfelnicie și demnitate de multe decenii, ca Ierarh al Arhiepiscopiei Romanului și Bacăului.
Cu o dezinvoltură absolut uimitoare, Înaltpreasfinția Sa reușește să rămână perfect fidel celei mai adânci Tradiții creștine, pe care o cunoaște erudit în toată amploarea ei și, în același timp, perfect adecvat pluralei realități a vremii, pe care o traduce inspirat, magistral și cu înalt folos comunitar.
Știindu-I glasul rostitor, grija retorică și așezarea în punctualitatea ideilor, prezența Sa publică ilustrează exemplar și vocația teologiei lucid angajate social, una dintre cele mai reconfortante și isanificatoare spiritual, capabilă să convertească vertiginos atenția scepticului om post-creștin asupra actualității uluitoare a creștinismului și a miezului fierbinte al acestuia.
La mulți ani Ierarhului și Părintelui de o imensă inteligență, profunzime și generozitate!
Întru mulți ani, rodnici, ocrotiți și ocrotitori, Înaltpreasfinția Voastră!
pr. prof. dr. Adrian Alexandrescu